b'\n_START_ARTICLE_\nDrakonski mesec\n_START_PARAGRAPH_\nDrakonski mesec ali vozelni mesec je \xc4\x8das med dvema zaporednima prehodoma Lune skozi isti vozel._NEWLINE_Drakonski mesec traja 27,212220 dni (27 d 5 h 5 m 35,8 s)._NEWLINE_Ime \xc2\xabdrakonski\xc2\xbb je povezano z zmajem, ki bi naj po kitajski mitologiji \xc5\xbeivel v vozlih, in bi ob vsakem Son\xc4\x8devem mrku pojedel Sonce._NEWLINE__NEWLINE_Lunina tirnica je nagnjena proti ekliptiki za okoli 5 \xc2\xb0. Tirnica seka ravnino ekliptike v dveh to\xc4\x8dkah, ki ju imenujemo vozla. Zaradi privla\xc4\x8dne sile Sonca tirnica Lune po\xc4\x8dasi precesira proti zahodu, zato se tudi vozli po\xc4\x8dasi premikajo okoli Zemlje. \xc4\x8cas, ki ga potrebuje Luna, da ponovno pride v isti vozel je malo kraj\xc5\xa1i kot je dol\xc5\xbeina siderskega meseca (27,32166 dni). Ravnina lunine tirnice naredi polni krog v 18,6 letih._NEWLINE__NEWLINE_Drakonski mesec je pomemben zato, ker mora biti Luna v vozlu, da nastane Son\xc4\x8dev mrk (tudi polna luna in mlaj sta vedno blizu vozla).'